b'\n_START_ARTICLE_\n\xc3\x8en fa\xc8\x9ba steagului\n_START_SECTION_\nIntriga\n_START_PARAGRAPH_\nThomas Roch este un inventator genial \xc3\xaen domeniul militar. Inven\xc8\x9bia sa ar trebui s\xc4\x83 \xc3\xaei aduc\xc4\x83 glorie \xc8\x99i avere, dar mania grandorii \xc3\xael determin\xc4\x83 s\xc4\x83 \xc3\xaenchid\xc4\x83 u\xc8\x99a tuturor ministerelor de r\xc4\x83zboi europene \xc8\x99i americane, deoarece niciunul nu este dispus s\xc4\x83 \xc3\xaei pl\xc4\x83teasc\xc4\x83 suma exorbitrant\xc4\x83 pe care o cere pentru secretul militar al c\xc4\x83rui singur de\xc8\x9bin\xc4\x83tor este._NEWLINE_Dec\xc3\xa2t s\xc4\x83 se ruineze pentru a achizi\xc8\x9biona explozivul revolu\xc8\x9bionar \xc8\x99i dec\xc3\xa2t s\xc4\x83 \xc3\xael lase s\xc4\x83 cad\xc4\x83 \xc3\xaen m\xc3\xa2na altei \xc8\x9b\xc4\x83ri, guvernul de la Washington prefer\xc4\x83 s\xc4\x83 \xc3\xael interneze pe nebunul Roch \xc3\xaentr-un sanatoriu. \xc3\x8en acest sanatoriu, "Healthfull-House", \xc3\xaencepe povestea: ni\xc8\x99te vizitatori str\xc4\x83ini vin s\xc4\x83 \xc3\xael vad\xc4\x83 pe Roch, ca pe o \xe2\x80\x9ecuriozitate local\xc4\x83\xe2\x80\x9d. Printre ei se afl\xc4\x83 enigmaticul conte d\'Artigas, a c\xc4\x83rui bog\xc4\x83\xc8\x9bie \xc8\x99i renume l-au precedat \xc3\xaen \xc3\xaentreaga lume, precum \xc8\x99i c\xc4\x83pitanul Spade, m\xc3\xa2na sa dreapt\xc4\x83._NEWLINE_\xc3\x8en aceea\xc8\x99i noapte, ace\xc8\x99tia realizeaz\xc4\x83 o dubl\xc4\x83 r\xc4\x83pire, a inventatorului \xc8\x99i a paznicului s\xc4\x83u, care sunt du\xc8\x99i pe insula "Back-Cup", un loc izolat din arhipelagul Bermudelor. Multe nave care s-au apropiat de aceast\xc4\x83 insul\xc4\x83 au disp\xc4\x83rut f\xc4\x83r\xc4\x83 urm\xc4\x83. Insula \xc8\x99i-a luat numele de la forma ei, aceea a unei ce\xc8\x99ti r\xc4\x83sturnate, \xc8\x99i este un loc greu de cucerit._NEWLINE_Contele p\xc4\x83trunde \xc3\xaen aceast\xc4\x83 fort\xc4\x83rea\xc8\x9b\xc4\x83 cu ajutorul unui submarin, printr-un tunel aflat sub nivelul m\xc4\x83rii. Interiorul insulei aminte\xc8\x99te de s\xc4\x83la\xc8\x99ul \xc3\xaen care c\xc4\x83pitanul Nemo \xc8\x99i-a ancorat definitiv submarinul Nautilus \xc3\xaen alt roman vernian, Insula misterioas\xc4\x83. Din cauza fumului care iese din insul\xc4\x83, aceasta pare a fi vulcanic\xc4\x83; se dovede\xc8\x99te \xc3\xaens\xc4\x83 c\xc4\x83 fumul este rezultatul unui \xc8\x99iretlic pus la cale de locuitori, pentru a \xc8\x9bine departe ochii curio\xc8\x99i._NEWLINE_Periplul este relatat prin intermediul jurnalului \xc8\x9binut de c\xc4\x83tre paznicul lui Roch, Gaydon (\xc3\xaen realitate un inginer francez care sper\xc4\x83 s\xc4\x83 cumpere secretul armei pentru \xc8\x9bara sa). Contele d\'Artigas se dovede\xc8\x99te a fi un pirat temut care b\xc3\xa2ntuise oceanele lumii \xc8\x99i care dore\xc8\x99te s\xc4\x83 pun\xc4\x83 m\xc3\xa2na pe inven\xc8\x9bia lui Roch pentru a teroriza toate \xc8\x9b\xc4\x83rile. Echipajul s\xc4\x83u, condus de c\xc4\x83pitanul Spade, \xc3\xaei este \xc3\xaen \xc3\xaentregime dedicat, iar inginerul Serko are misiunea de a-i smulge lui Roch secretul inven\xc8\x9biei._NEWLINE_Gaydon reu\xc8\x99e\xc8\x99te s\xc4\x83 trimit\xc4\x83 pe ap\xc4\x83 un mesaj de avertizare, mesaj care ajunge \xc3\xaen m\xc3\xa2inile englezilor. Se \xc3\xaencheie imediat un pact \xc3\xaentre toate puterile maritime, care \xc3\xae\xc8\x99i pun laolalt\xc4\x83 navele de r\xc4\x83zboi cele mai bune pentru a ataca b\xc3\xa2rlogul t\xc3\xa2lharilor. Cu aceast\xc4\x83 ocazie, se va vedea la lucru devastatorul exploziv descoperit de Roch. Dar, pus \xc3\xaen fa\xc8\x9ba steagului tricolor al Fran\xc8\x9bei, \xc8\x9bara sa de origine, inventatorul este trezit din nebunia sa \xc8\x99i realizeaz\xc4\x83 marea gre\xc8\x99eal\xc4\x83 pe care era s\xc4\x83 o fac\xc4\x83.\n_START_SECTION_\nSurse de inspira\xc8\x9bie\n_START_PARAGRAPH_\nDup\xc4\x83 publicarea c\xc4\x83r\xc8\x9bii, Verne \xc8\x99i editorul s\xc4\x83u, Hetzel, au fost da\xc8\x9bi \xc3\xaen judecat\xc4\x83 pentru def\xc4\x83imare de c\xc4\x83tre chimistul Eug\xc3\xa8ne Turpin (1848-1927), inventatorul acidului picric, care s-a recunoscut \xc3\xaen personajul Roch, lucru care i-a displ\xc4\x83cut. Turpin a \xc3\xaencercat s\xc4\x83 \xc3\xae\xc8\x99i v\xc3\xa2nd\xc4\x83 inven\xc8\x9bia guvernului francez care, \xc3\xaen 1885, a refuzat-o, de\xc8\x99i a cump\xc4\x83rat-o ulterior (a fost folosit\xc4\x83 din plin \xc3\xaen Primul R\xc4\x83zboi Mondial). Dar Turpin nu a \xc3\xaennebunit, nici nu \xc8\x99i-a oferit inven\xc8\x9bia altui guvern \xc3\xaen afara celui al Fran\xc8\x9bei. Verne a fost ap\xc4\x83rat cu succes de Raymond Poincar\xc3\xa9, cel care a devenit mai t\xc3\xa2rziu pre\xc8\x99edinte al Fran\xc8\x9bei._NEWLINE_O scrisoare trimis\xc4\x83 fratelui lui Verne, Paul, pare totu\xc8\x99i s\xc4\x83 sugereze c\xc4\x83 Turpin a fost, \xc3\xaentr-adev\xc4\x83r, modelul pentru Roch. Este posibil ca personajul lui Roch s\xc4\x83 fi fost inspirat \xc8\x99i de Alfred Nobel, cel care a inventat dinamita \xc8\x99i a regretat ulterior c\xc4\x83 a oferit lumii o for\xc8\x9b\xc4\x83 at\xc3\xa2t de distructiv\xc4\x83 (vezi , )._NEWLINE_Tonnant, numele cruci\xc8\x99\xc4\x83torului francez care a arborat tricolorul (cu un impact at\xc3\xa2t de puternic asupra lui Roch), nu a fost ales \xc3\xaent\xc3\xa2mpl\xc4\x83tor. A existat un vas de r\xc4\x83zboi francez cu acest nume, construit \xc3\xaen perioada Revolu\xc8\x9biei franceze, capturat de britanici \xc3\xaen B\xc4\x83t\xc4\x83lia Nilului \xc8\x99i folosit \xc3\xaempotriva francezilor \xc3\xaen B\xc4\x83t\xc4\x83lia de la Trafalgar (\xc8\x99i, ulterior, \xc3\xaempotriva americanilor \xc3\xaen R\xc4\x83zboiul din 1812). A r\xc4\x83mas \xc3\xaen Marina Regal\xc4\x83 p\xc3\xa2n\xc4\x83 la casarea sa din 1821 - dar, cel pu\xc8\x9bin simbolic, prin opera lui Verne, Tonnant (ca \xc8\x99i Roch) a revenit la adev\xc4\x83rata sa patrie._NEWLINE_Cartea a fost scris\xc4\x83 \xc8\x99i publicat\xc4\x83 \xc3\xaen perioada \xc3\xaen care Fran\xc8\x9ba se afla \xc3\xaen plin scandal provocat de Afacerea Dreyfus. Aceasta a divizat na\xc8\x9biunea francez\xc4\x83 \xc3\xaen dou\xc4\x83 tabere, \xc3\xaen disputa legat\xc4\x83 de faptul dac\xc4\x83 ofi\xc8\x9berul evreu Alfred Dreyfus se facea sau nu vinovat de tr\xc4\x83dare \xc8\x99i spionaj pentru Germania. Verne a sus\xc8\x9binut ini\xc8\x9bial aripa dreapt\xc4\x83, anti-Dreyfus, fiind discutabil dac\xc4\x83 el era sau nu antisemit. Walter A. McDougall a declarat c\xc4\x83 \xe2\x80\x9enu exist\xc4\x83 vreo dovad\xc4\x83 clar\xc4\x83 de antisemitism din partea lui Verne\xe2\x80\x9d , \xc3\xaen timp ce Herbert R. Lottman pretinde c\xc4\x83 \xe2\x80\x9eVerne a refuzat rug\xc4\x83mintea de a-\xc8\x99i modera antisemitismul pasional\xe2\x80\x9d () \xc8\x99i c\xc4\x83 Hector Servadac con\xc8\x9bine \xe2\x80\x9estereotipii \xc3\xaen stilul lui Shylock care nu \xc3\xaei fac cinste\xe2\x80\x9d (). Oricum ar sta lucrurile, Verne a fost cu siguran\xc8\x9b\xc4\x83 un na\xc8\x9bionalist pentru care ideea unui ofi\xc8\x9ber francez - evreu sau nu - care spioneaz\xc4\x83 pentru Germania ar fi una dintre cele mai ur\xc3\xa2te anateme. Ini\xc8\x9bial, la fel ca majoritatea francezilor, el a crezut implicit \xc3\xaen vina lui Dreyfus. Totu\xc8\x99i, \xc3\xaen 1899, Verne a sus\xc8\x9binut revizuirea juridic\xc4\x83 a cazului Dreyfus (vezi ). De\xc8\x99i Roch nu poate fi considerat a-l reprezenta pe Dreyfus, tema unui tr\xc4\x83d\xc4\x83tor aparent care, \xc3\xaen final, se dovede\xc8\x99te a fi un patriot capabil de a se sacrifica pentru \xc8\x9bar\xc4\x83, poate avea leg\xc4\x83tur\xc4\x83 cu schimbarea de opinie pe care Verne (\xc8\x99i mul\xc8\x9bi dintre cititori) au avut-o legat\xc4\x83 de Dreyfus._NEWLINE_Unii critici \xc3\xael consider\xc4\x83 pe Roch un arhetip timpuriu pentru \xe2\x80\x9esavantul nebun\xe2\x80\x9d al c\xc4\x83rui geniu dezaxat pune lumea \xc3\xaen primejdie \xc8\x99i care apare \xc3\xaen multe thrillere ale secolului XX (vezi ). Lucrul acesta este discutabil, \xc8\x9bin\xc3\xa2nd cont c\xc4\x83 profesorul Moriarty al lui Arthur Conan Doyle \xc8\x99i-a f\xc4\x83cut apari\xc8\x9bia dincolo de Canal \xc3\xaen aceea\xc8\x99i perioad\xc4\x83 cu savantul lui Verne. Unii dintre eroii negativi cu care se confrunt\xc4\x83 James Bond par a fi descenden\xc8\x9bi literari direc\xc8\x9bi sau indirec\xc8\x9bi ai lui Ker Karaje, cu a lui ascunz\xc4\x83toare bine echipat\xc4\x83 de pe insul\xc4\x83.'